《读李益诗》
宋代·贺铸

君虞兴圣孙，诗律早专美。
乐府度新声，宫酺奉天子。
鲜风猎兰苕，华月濯桃李。
独有连眉郎，才称劣相比。
颇闻竹窗句，流落绮纨耳。
吏曹久失调，幕府感恩起。
从军五十篇，王粲慙率尔。
胡沙动霜草，开卷得千里。
骞翔大蓬拜，转顾触排毁。
晚升八座崇，谢事知所止。
高文茂支庶，埋灭长已矣。
斯人今不亡，正赖数番纸。
咄嗟齿踰壮，日就无闻耻。
勉哉课谣吟，请自田居始。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。